Heimevernslaget

Heimevernslaget var ei norsk vise/gammaldans-gruppe fra Trøndelag dannet våren 1978 av Hans Rotmo etter at Arbeidslaget hass K. Vømmølbakken var blitt nedlagt. Gruppen kom i klammeri med det offisielle Heimevernet sommeren 1978 om rettigheten til navnet, men etter en runde på øverste hold fikk gruppen tillatelse til å beholde navnet.

Medlemmer
 Visekorporal Rotmo – vokal, lurk, tamburin og fiolin.
 Korporal Henriksen – trekkspill.
 «Bonsersjant Børø» (Roar Børø) – gitar.
 «menig» Johan Brandtzæg – bass. Startet senere bandet Nordsia vel.
 Menig Basmo – gitar.

Historie
Musikalsk var Heimevernslaget en videreføring av Arbeidslaget hass K. Vømmølbakken og Vømmøl Spellmannslag, men med enda større vekt på gammeldans. Tekstene var en blanding av soldat-humor og militærhistorisk politikk presentert i popularisert form. Gruppens programerklæring ble fremsatt på den første LP-en. Der het det seg at de var for «godt øl, godt stål, nynorsk og jordbruk og sosialisme». Med platen fulgte et 16-siders hefte under tittelen Heimevernsnytt. Her fikk man en blanding av finurlige artikler og opplysende propaganda. Bonsersjant Børø ble etterfulgt av Menig Basmo innen plate nummer to ble innspilt i 1979. Spællet om Trøndelag var utstyrt med et utbrettomslag der man ved hjelp av en terning kunne spille det fornøyelige «Spællet om Trøndelag». Hans Rotmo flyttet deretter Heimevernslaget over til det nystartede Arctic Records. Album nummer tre, Trekkspellkrigen, ble innspilt sammen med brødrene Sole. Brødrene var «Trekkspellsersjant Ole Sole» og «Feleslaktar Sivert Sole». Begge disse figurene var oppdiktet av laget. Denne platen ble laget som et våpen mot den utenlandske musikkdominansen. I 1980 ble Heimevernslaget oppbrutt, slik som alle andre Rotmo-prosjekter.

Diskografi
 Mob. Styrken – 1978
 Spællet om Trøndelag – 1979
 Trekkspellkrigen – 1979
 På Ilsvikøra/Krager’n hains far 7" – 1978
 Polstreiken/Missekonkurransen 7" – 1978

Referanser

Eksterne lenker 
 

Norske visegrupper
Band etablert i 1978